b'\n_START_ARTICLE_\nKretingal\xc4\x97s pilkapynas\n_START_SECTION_\nVieta\n_START_PARAGRAPH_\n\xc4\xaerengtas Dang\xc4\x97s sl\xc4\x97nio pakilumoje, kuri\xc4\x85 i\xc5\xa1 ryt\xc5\xb3 ir pietry\xc4\x8di\xc5\xb3 juosia up\xc4\x97s senvag\xc4\x97s, o \xc5\xa1iaur\xc4\x97je \xe2\x80\x93 melioracijos kanalas. Teritorija dirvonuoja. Pilkapyno rytiniame pakra\xc5\xa1tyje suformuota damba (pylimas kranto sustiprinimui), kurios vir\xc5\xa1umi praeina lauko keliukas. Palei j\xc4\xaf sukrauti stamb\xc5\xabs lauko rieduliai. Keletas akmen\xc5\xb3 suversta ant ry\xc5\xa1kiausiai aplinkoje i\xc5\xa1siskirian\xc4\x8dio did\xc5\xbeiojo pilkapio sampilo. Anotacinio \xc5\xbeenklo n\xc4\x97ra._NEWLINE_Teritorijos plotas \xe2\x80\x93 2,0017 ha.\n_START_SECTION_\nIstorija\n_START_PARAGRAPH_\n1901 m. tyrin\xc4\x97jo Adalbertas Becenbergeris, 1997, 2002 m. \xc5\xbevalg\xc4\x97 Linas Tamulynas, 2012 m. \xe2\x80\x93 Ar\xc5\xabnas Strazdas (Kult\xc5\xabros paveldo centras)._NEWLINE_Nustatyta, kad pilkapyn\xc4\x85 sudar\xc4\x97 keli\xc5\xb3 pilkapi\xc5\xb3 grup\xc4\x97, i\xc5\xa1 kuri\xc5\xb3 ry\xc5\xa1kiausiai i\xc5\xa1siskyr\xc4\x97 trij\xc5\xb3 did\xc5\xbeiausi\xc5\xb3 pilkapi\xc5\xb3 sampilai, dav\xc4\x99 laukui Trij\xc5\xb3 kalv\xc5\xb3 vard\xc4\x85. XIX a. pab. \xe2\x80\x93 XX a. pr. pilkapiai smarkiai apardyti ve\xc5\xbeant i\xc5\xa1 j\xc5\xb3 akmenis. Pasakojama, kad ardant vien\xc4\x85 pilkap\xc4\xaf buvo rasti mirusiojo kaulai su \xc5\xbealvariniu \xc5\xbeiedu ant pir\xc5\xa1to, gul\xc4\x97j\xc4\x99 1 x 0,5 m dyd\xc5\xbeio, i\xc5\xa1 akmen\xc5\xb3 sukrautame, kape, u\xc5\xbedengtame plok\xc5\xa1\xc4\x8diu akmeniu._NEWLINE_Kito pilkapio dal\xc4\xaf 1899 m. nukas\xc4\x97 Kretingal\xc4\x97s dvarininkas Bernhardas \xc5\xa0likas, rad\xc4\x99s 2 degintinius kapus lipdytose molio urnose, kurios buvusios i\xc5\xa1 vis\xc5\xb3 pusi\xc5\xb3 apd\xc4\x97tos akmenimis. Likusi\xc4\x85 pilkapio dal\xc4\xaf 1901 m. i\xc5\xa1tyr\xc4\x97 Adalbertas Becenbergeris. Pilkapio pagrind\xc4\x85 sudar\xc4\x97 1\xe2\x80\x932 auk\xc5\xa1tais krautas 10 m skersmens akmen\xc5\xb3 vainikas, kurio viduje buvo dar 2 degintiniai kapai molin\xc4\x97se urnose._NEWLINE_2003 m. pilkapi\xc5\xb3 vieta registruota kult\xc5\xabros vertybi\xc5\xb3 registro archeologini\xc5\xb3 viet\xc5\xb3 s\xc4\x85ra\xc5\xa1e (A1706), 2005 m. pripa\xc5\xbeinta valstyb\xc4\x97s saugomu kult\xc5\xabros paveldo objektu._NEWLINE_Pilkapynas datuojamas I t\xc5\xabkstantme\xc4\x8dio iki Kr. II puse.'